b'\n_START_ARTICLE_\nHvitbryngressmett\n_START_SECTION_\nBeskrivelse\n_START_PARAGRAPH_\nHvitbryngressmetten har ei blek kryptisk utfarget fj\xc3\xa6rdrakt og er tilpasset en livsstil p\xc3\xa5 bakken. Den m\xc3\xa5ler cirka 18\xe2\x80\x9321 cm og veier omkring 15\xe2\x80\x9322 g. Ansiktet har hvite og sorte markeringer og sort nebb. Kinnene er hvite og har sort \xc3\xb8yestripe fra nebbroten og bakover mot nakken. Den sorte \xc3\xb8yestripen forsterker inntrykket av den hvite stripen rett over danner \xc3\xb8yenbryn, noe som trolig er opphavet til det norske navnet p\xc3\xa5 arten. \xc3\x98redekkerne er hvite med en sort skr\xc3\xa5stilt V. Oversiden er hvit, olivengr\xc3\xb8nn og sort i et spettet m\xc3\xb8nster. Stjerten er lang, l\xc3\xb8s og fra gr\xc3\xa5 til sort. Undersiden er lys. Hunnen ligner hannen, men er litt mindre og dusere. Underaten diamantina er noe st\xc3\xb8rre enn nominatformen._NEWLINE_Arten er endemisk for et begrenset omr\xc3\xa5de i Sentral-Australia, i grensestr\xc3\xb8kene mellom det ekstremt nordvestre New South Wales, det s\xc3\xb8rvestre Queensland og nord\xc3\xb8stre S\xc3\xb8r-Australia. Den trives p\xc3\xa5 svampet flommark som domineres av lignum (Muehlenbeckia cunninghamii) og sumpgr\xc3\xb8nt (Eragrostis australasica) i et ellers sv\xc3\xa6rt t\xc3\xb8rt omr\xc3\xa5de av Australia. Fuglene eter fr\xc3\xb8 og insekter som de jakter p\xc3\xa5 bakken. Hekketiden er i juli\xe2\x80\x93august.'